Fifa-baas staan bont ná vroue geïgnoreer is | Netwerk24
Gee Italië 7 of 8 jaar, vra Franco
Italië se Suid-Afrikaanse afrigter, Franco Smith, sê dit kan tot agt jaar neem vir sy span om op die hoogste vlak van rugby mededingend te wees.
Fifa-baas staan bont ná vroue geïgnoreer is
16 Februarie 2021 11:28
Gianni Infantino, president van die Internasionale Sokkerfederasie (Fifa), het berigte verwerp dat hy vrouewedstrydbeamptes opdrag gegee het om nie 'n afgevaardigde van Katar op die prysuitdeling ná verlede week se eindstryd van die Wêreldbeker-klubkompetisie te groet nie.
Gianni Infantino verlede week op die oorhandiging van die Wêreldbeker-klubtrofee in Katar. Foto: Getty Images
Ná Bayern München se oorwinning oor die Mexikaanse span Tigres UANL in Al Rajan, Katar, kon gesien word hoe sjeik Joaan bin Hamad Al-Thani beamptes met 'n vuisstamp groet soos hulle na die podium opgestap kom, maar hul vroue-eweknieë, Edina Alves Batista en Neuza Back, ignoreer.
Berigte in sekere aanlyn publikasies in Europa het daarop gesinspeel dat dié vroue opdrag gegee is deur Infantino om nie die sjeik, wat ook die president van Katar se Olimpiese Komitee is, te groet nie.
Infantino het dit as infame leuens afgemaak en gesê hy het hulle bloot geluk gewens met hul goeie werk.
"Gegewe al die leuens wat aanlyn versprei is oor wat ek aan die vroue-beamptes gesê het, wil ek net die saak regstel. Ek het van die geleentheid gebruik gemaak om hulle geluk te wens met hul goeie werk regdeur die kompetisie, want dit was 'n baanbrekerskompetisie, waar vroue-beamptes die eerste keer in 'n senior toernooi vir mans ingespan is.
"Soos almal weet, is ek 'n sterk voorstander van vroueregte en die gelyke behandeling van alle mense, ongeag hul ras, geslag, etnisiteit, seksuele voorkeur, godsdiens of fisieke vermoëns."